## Odluka o osnivanju Istražnog povjerenstva za utvrđivanje činjenica u vezi nabave 39 vojnih kamiona od strane Ministarstva obrane Republike Hrvatske u prosincu 2004. godine

### NN 26/2009 (27.2.2009.), Odluka o osnivanju Istražnog povjerenstva za utvrđivanje činjenica u vezi nabave 39 vojnih kamiona od strane Ministarstva obrane Republike Hrvatske u prosincu 2004. godine

**HRVATSKI SABOR**

559

Na temelju članka 3. Zakona o istražnim povjerenstvima (»Narodne novine«, br. 24/96.) Hrvatski sabor na sjednici 13. i 20. veljače 2009., donio je

ODLUKU

O OSNIVANJU ISTRAŽNOG POVJERENSTVA ZA UTVRĐIVANJE ČINJENICA U VEZI NABAVE 39 VOJNIH KAMIONA OD STRANE MINISTARSTVA OBRANE REPUBLIKE HRVATSKE
U PROSINCU 2004. GODINE

I.

Osniva se Istražno povjerenstvo za utvrđivanje činjenica u vezi nabave 39 vojnih kamiona od strane Ministarstva obrane Republike Hrvatske (u daljnjem tekstu: MORH) u prosincu 2004. godine.

II.

Za djelovanje Istražnog povjerenstva iz točke I. ove Odluke postoji javni interes jer je zakonito poslovanje tijela državnih vlasti i racionalno postupanje sredstvima državnog proračuna od velikog utjecaja na stanje gospodarstva i standarda građana Republike Hrvatske, a više puta su od strane najviših predstavnika državne vlasti u javnosti iznesene sumnje u vezi opravdanosti načina nabave 39 vojnih kamiona i svote koja je za njih plaćena.

Javni interes proizlazi i iz činjenice da, unatoč višekratnom inzistiranju Predsjednika Republike da se istraže i predoče sve bitne okolnosti oko ove nabave, javnosti do sada nije poznato zbog čega je nabava obavljena neposrednom pogodbom po cijeni znatno višoj od one prikupljene pozivnim natječajem te jesu li pojedini državni dužnosnici eventualno sudjelovali u prikivanju činjenica vezanih uz ovo pitanje.

III.

Istražno povjerenstvo dužno je utvrditi:

– zbog čega je postupak nabave 76 kamiona od strane MORH-a započeo pozivnim, a ne javnim natječajem,

– kakve su bile ponude pristigle na pozivni natječaj,

– koja je ponuda i kojeg ponuđača bila najpovoljnija,

– zbog čega je poništen pozivni natječaj,

– tko je i zašto raspustio prvo povjerenstvo za nabavu i formirao novo i kome je to povjerenstvo odgovaralo za svoj rad,

– zašto se pristupilo nabavi neposrednom pogodbom,

– zbog čega je nabavljeno samo 39 kamiona kad je postojala potreba za većim brojem vozila,

– zašto je tvrtka Eurokamion bila ta s kojom je sklapan ugovor o neposrednoj pogodbi,

– kolika je bila ponuđena cijena po kamionu iz najpovoljnije ponude u pozivnom natječaju, a kolika u neposrednoj pogodbi,

– je li bilo eventualnog pogodovanja tvrtki Eurokamion od strane MORH-a i ako jest, u kojem iznosu te koji su stvarni razlozi takvog eventualnog pogodovanja,

– je li sklopljen offset program za održavanje nabavljenih vozila,

– što je utvrdio inspekcijski nalaz koji je proveden u vrijeme kada je vršitelj dužnosti glavnog inspektora bio gen. Jozo Miličević,

– je li zbog eventualnih nepravilnosti oštećen državni proračun Republike Hrvatske i u kojem iznosu,

– jesu li sudionici ove nabave davali kakve netočne ili nepotpune izjave o njoj kojima su obmanjivali javnost i jesu li poduzimali bilo kakve radnje radi prikrivanja eventualnih nezakonitosti u svom ili u djelovanju drugih osoba,

– sve ostale relevantne činjenice vezane uz nabavu ovih kamiona.

Istražno povjerenstvo mora se u zaključcima očitovati postoji li potreba za djelovanjem državnih tijela.

IV.

U postupku istraživanja Istražno povjerenstvo dužno je izvršiti uvid u svu natječajnu dokumentaciju poništenog natječaja i druge isprave vezane uz ovu nabavu, pribaviti izjave svjedoka i nalaze vještaka.

Istražno povjerenstvo dužno je svakoj osobi čiji se rad ili ponašanje ispituje, omogućiti očitovanje o činjenicama i okolnostima tog djelovanja.

V.

Istražno povjerenstvo dužno je obaviti istraživanje za koje je osnovano najkasnije u roku od tri (3) mjeseca te nakon toga Hrvatskom saboru podnijeti izvješće s prijedlogom mjera.

VI.

Istražno povjerenstvo ima devet (9) članova.

U Istražno povjerenstvo imenuju se:

– za predsjednika

NENAD STAZIĆ,

– za potpredsjednika

EMIL TOMLJANOVIĆ,

– za tajnika

KRUNOSLAV MARKOVINOVIĆ,

– za članove

prof. dr. sc. ANDRIJA HEBRANG,

prof. dr. sc. KREŠIMIR ĆOSIĆ,

STANKO GRČIĆ,

GORAN BEUS RICHEMBERGH,

BORIS ŠPREM,

IGOR DRAGOVAN.

VII.

Ova Odluka stupa na snagu danom donošenja.

Klasa: 021-12/09-14/01

Zagreb, 20. veljače 2009.

HRVATSKI SABOR

Predsjednik
Hrvatskoga sabora
Luka Bebić, v.r.

Odluka, NN 26/2009-559